Leiðsögumaður við Gullfoss : „ Vantar stórkostlega upp á alla gæslu “ Leiðsögumaður sem varð vitni að því þegar erlendir ferðamenn virtu lokanir við Gullfoss að vettugi segir að hið opinbera verði að grípa í taumana áður en af hljótist mikill skaði . Mynd / Hermann Valsson Fjöldi ferðamanna virti lokanir göngustígs við Gullfoss að vettugi í gær til þess að komast nær fossinum . Leiðsögumaður sem varð vitni að athæfinu segir að hið opinbera verði að grípa í taumana áður en að ferðamannaiðnaðurinn hér á landi verði fyrir alvarlegum skaða . Göngustígnum að Gullfossi var lokað af Umhverfisstofnun fyrr í vetur en Hermann Valsson , leiðsögumaður , sem tók meðfylgjandi myndir , segir að ástæðan fyrir því að ferðamenn virði lokanir sem þessa að vettugi sé ósköp einföld . „ Við erum búin að selja ferðamönnum ákveðna vöru . Varan er útsýni , myndefni , aðgengi að náttúru og við erum ekki að afgreiða hana . Við gefum fyrirheit um fallega upplifum og fólk er ekki að fá þessa fallegu upplifun þegar það kemur t.d. að Gullfossi og það kemst ekki að honum , “ segir Hermann . Hér má sjá ferðamennina komast framhjá hliðinu . Smella má á myndina til þess að sjá stærri útgáfu . Mynd / Hermann Valsson Vantar stórkostlega upp á alla gæsluHermann er bæði leiðsögumaður og ferðamálafræðingur og segir augljóst að hér hafi orðið gríðarleg sprenging í komu ferðamanna á undanförnum misserum . Þá sé flóra ferðamanna sem nú sækir landið heim og hefur gert undanfarin misseri allt annars eðlis en fyrri samsetning . „ Auðvitað er það mjög slæmt að erlendir gestir virði ekki merkingar okkar en við erum bara komin í það sem heitir massatúrismi og hann virðir ekki merkingar , hvort sem það er hér eða úti í heimi , “ segir Hermann . „ Við leiðsögumenn höfum rætt um að það stórkostlega vantar alla gæslu . Það vantar fólk og það vantar landverði á þessa staði til þess að halda uppi almennilegru reglu á hlutunum . Það er ekki til neins að hafa lögregluna . Það vantar bara landverði . “ Fjöldi ferðamanna var við Gullfoss í gær . Smella má á myndina til þess að sjá stærri útgáfu . Mynd / Hermann Valsson Hið opinbera verði að grípa í taumanaEignarhald á vinsælum ferðamannastöðum getur verið flókið og hefur verið deilt um hver eigi að borga brúsann við það að byggja upp aðstöðu við vinsæla ferðamannastaði . Kallar Hermann eftir því að ríkið grípi inn í án tafar . „ Það er bara einn aðili sem á að taka á skarið . Það er sá aðili sem setur landinu ramma og reglur og það er hið opinbera . Það er enginn sem annar sem á og sem getur sett leikreglur í landinu en hið opinbera . Raunveruleikinn er bara sá að þetta er orðinn stór iðnaður hjá okkur og það fylgir því að við verðum að taka ábyrgð á honum . Sá sem á að setja rammann og sjá um að vel sé gengið um auðlindina steinsefur , “ segir Hermann . Smella má á myndina til þess að sjá stærri útgáfu . Mynd / Hermann Valsson Hætta á að ferðamenn gefist upp á Íslandi sem áfangastaðVerði ekkert að gert segir Hermann að illa muni fara fyrir ferðamannaiðnaðunum sem er orðinn gríðarlega mikilvæg atvinnugrein á Íslandi . Það sé vel þekkt utan úr heimi þar sem skyndilega hefur orðið mikil fjölgun á aðsókn ferðamanna . „ Númer eitt sem gerist er það að við heimamenn missum umburðarlyndi og þolinmæði og við snúumst gegn ferðamönnum . Það næsta sem gerist er að ferðamennirnir sjálfir sjá að þeir fá ekki þjónustu og aðgengi að vörunni sem þeir kaupa og þeir snúast gegn þessum ákvörðunarstað . Áhugi á landinu dvínar og ferðamannaiðnaðurinn hrynur . Það hefur gerst víða um allan heim , “ segir Hermann að lokum . Hér að neðan má sjá myndband af ferðamanni sem var með barn í fanginu lenda í vandræðum í gær við Gullfoss . Jónas Guðmundsson hjá Slysvarnafélaginu Landsbjörg segir að bæta þurfi forvarnir og fræðslu til erlendra ferðamanna , byggja þurfi upp innviði og stórefla löggæslu og eftirlit en ferðamönnum hefur fjölgað gríðarlega hér á landi síðustu ár .